มันนี่ทูเดย์
นายสมคิด จาตุศรีพิทักษ์ รองนายกรัฐมนตรี กล่าวถึงความร่วมมือระหว่างอาลีบาบา และบริษัท ซีพี ออลล์
5 พ.ย. 2559

สมคิดปัดซีพีผูกขาดฟินเทค
นายสมคิด จาตุศรีพิทักษ์ รองนายกรัฐมนตรี กล่าวถึงความร่วมมือระหว่างอาลีบาบา และบริษัท ซีพี ออลล์ เพื่อทำธุรกิจฟินเทคในไทย จะเป็นการกีดกันฟินเทครายอื่นว่า ในการออกนโยบายใดๆ ของรัฐบาล ตั้งใจให้ทุกฝ่ายได้ประโยชน์ ส่วนใครจะจับมือกับใครนั้นเป็นเรื่องของเอกชนในการจะแข่งขันทางด้านธุรกิจ รัฐบาลไม่ได้สนับสนุนให้มีการผูกขาดแน่นอน การดึงอาลีบาบาเข้ามาในไทย เพื่อมาช่วยเอกชนในด้านอี-คอมเมิร์ซ จึงไม่อยากให้กลัว และต้องมีความไว้ใจกัน
คาด กนง.คงดอกเบี้ยนโยบาย
ศูนย์วิจัยกสิกรไทย คาดว่า ในวันที่ 9 พ.ย.นี้ ที่ประชุมคณะกรรมการนโยบายการเงิน (กนง.) จะมีมติคงอัตราดอกเบี้ยนโยบาย 1.50% เพื่อรอประเมินปัจจัยต่างๆ ทั้งในและต่างประเทศ รวมถึงความเสี่ยงจากประเด็นการเมืองของสหรัฐ ที่จะมีการเลือกตั้งประธานาธิบดีในวันที่ 8 พ.ย.นี้ เนื่องจากท่าทีและนโยบายเศรษฐกิจของประธานาธิบดีคนใหม่จะมีผลต่อแนวโน้มการฟื้นตัวของเศรษฐกิจสหรัฐ รวมถึงภาพรวมเศรษฐกิจโลกในระยะข้างหน้า โดย กนง.น่าจะรอทิศทางที่ชัดเจนก่อน
ทุนสำรองฯ เพิ่มเล็กน้อย
ธนาคารแห่งประเทศไทย (ธปท.) รายงานว่า ทุนสำรองเงินตราต่างประเทศของไทย ณ วันที่ 28 ต.ค. 2559 อยู่ที่ 180.1 พันล้านเหรียญสหรัฐ เพิ่มขึ้น 400 ล้านเหรียญสหรัฐ จากวันที่ 21 ต.ค. 2559 อยู่ที่ 179.7 พันล้านเหรียญสหรัฐ ขณะที่ฐานะฟอร์เวิร์ดสุทธิของไทย วันที่ 28 ต.ค. 2559 อยู่ที่ 22.1 พันล้านเหรียญสหรัฐ จากวันที่ 21 ต.ค. 2559 อยู่ที่ 22.6 พันล้านเหรียญสหรัฐ